กางแผนกู้ปีหน้ากว่า9แสนล.
สบน.คาดระดมทุน เพิ่มจากปีก่อน 2 แสนล้าน พร้อมออกบอนด์ออมทรัพย์อีกแสนล้าน
12 ก.ย. 2558

สบน.คาดระดมทุน เพิ่มจากปีก่อน 2 แสนล้าน พร้อมออกบอนด์ออมทรัพย์อีกแสนล้าน
นายสุวิชญ โรจนวานิช ผู้อำนวยการสำนักงานบริหารหนี้สาธารณะ (สบน.) เปิดเผยว่า สบน.ได้ประมาณการความต้องการระดมทุนของรัฐบาลในปีงบประมาณ 2559 รวมทั้งสิ้น 9.37 แสนล้านบาท หรือ เพิ่มขึ้นจากในปีงบประมาณ 2558 ซึ่งอยู่ที่ 7.05 แสนล้านบาท โดยแบ่งเป็น 2 ส่วน คือ ส่วนที่ 1 การกู้เพื่อปรับโครงสร้างหนี้เดิม วงเงิน 4.22 แสนล้านบาท ประกอบด้วยการกู้เพื่อปรับโครงสร้างหนี้ภายใต้ พ.ร.บ.หนี้สาธารณะ (ขาดดุล) วงเงิน 1.04 แสนล้านบาท การกู้เพื่อ ปรับโครงสร้างหนี้ภายใต้ พ.ร.ก. กองทุนฟื้นฟูและพัฒนาระบบ สถาบันการเงิน (เอฟไอดีเอฟ) วงเงิน 1.88 แสนล้านบาท การกู้เพื่อปรับโครงสร้างหนี้กระทรวงการคลัง ค้ำประกัน วงเงิน 8 หมื่นล้านบาท และการกู้เพื่อปรับโครงสร้างหนี้ล่วงหน้าโดยวิธีการแลกเปลี่ยนพันธบัตร วงเงิน 5 หมื่นล้านบาท
สำหรับส่วนที่ 2 คือ การกู้เงินใหม่ในปีงบประมาณ 2559 ที่ รวมการลงทุนในโครงสร้างพื้นฐาน วงเงินประมาณ 5.15 แสนล้าน บาท ประกอบด้วยการกู้เพื่อชดเชยการขาดดุลงบประมาณ 3.9 แสนล้านบาท การกู้เงินเพื่อนำมาให้รัฐวิสาหกิจกู้ต่อ 6.3 หมื่นล้านบาท การกู้เงินเพื่อทดแทนการกู้เงิน ตราต่างประเทศ 6.1 หมื่นล้านบาท และการกู้เงินเพื่อนำส่งกองทุน ส่งเสริมการประกันภัยพิบัติ 1,000 ล้านบาท
ขณะที่การออกพันธบัตรในปีงบประมาณ 2559 สบน.จะออกพันธบัตรที่เป็นอัตราผลตอบแทนอ้างอิง (เบนช์มาร์ค บอนด์) เป็นเครื่องมือหลักในการระดมทุน โดยจะออกเบนช์มาร์ค บอนด์ ตั้งแต่อายุ 5 ปี, 10 ปี, 15 ปี, 20 ปี, 30 ปี และ 50 ปี วงเงิน 4.6 แสนล้านบาท ประกอบกับพันธบัตรรัฐบาลประเภทอัตราดอกเบี้ยแปรผันตามการเปลี่ยนแปลงของเงินเฟ้อ (ไอแอลบี) วงเงิน 4 หมื่นล้าน บาท ทำให้มีปริมาณวงเงินพันธบัตรรัฐบาลรวมทั้งสิ้น 5 แสนล้าน บาท หรือคิดเป็น 53% ของการประมาณการระดมทุน 9.37 แสนล้านบาท
ขณะเดียวกัน สบน.ยังมีแผน ออกพันธบัตรออมทรัพย์ปีงบประมาณ 2559 อย่างต่อเนื่องในพันธบัตรรุ่นอายุ 3-5 ปี วงเงิน 1.04 แสนล้านบาท ซึ่งเพิ่มขึ้นจากปีงบประมาณก่อนถึง 6.6 หมื่นล้านบาท เนื่องจากในช่วงเดือน ต.ค.ที่จะถึงนี้ ผู้ใช้สิทธิตาม พ.ร.บ.การกลับไปใช้สิทธิ ในบำเหน็จบำนาญ (อันดู) ตาม พ.ร.บ.บำเหน็จบำนาญข้าราชการ พ.ศ. 2594 และ พ.ศ. 2557 จะได้รับเงินคืน และในเดือน มิ.ย. 2559 ก็จะมีการครบกำหนดอายุไถ่ถอนพันธบัตรออมทรัพย์พิเศษไทย เข้มแข็ง ประจำปีงบประมาณ 2553 ซึ่งจะส่งผลให้ประชาชนมีความต้องการลงทุนเพิ่มขึ้น
"พันธบัตรออมทรัพย์ วงเงิน 1.04 แสนล้านบาท สบน.จะเปิดขายให้กับประชาชนและนักลงทุนทั้งหมด 3 ครั้ง ประกอบด้วย ครั้งที่ 1 อายุ 3 ปี วงเงิน 5 หมื่นล้านบาท คาดว่าจะออกช่วงเดือน ต.ค. 2558-ม.ค. 2559 รองรับการใช้สิทธิอันดู, ครั้งที่ 2 พันธบัตรอายุ 5 ปี วงเงิน 5 หมื่นล้านบาท คาดจะว่าออกเดือน มิ.ย. 2559 เพื่อรองรับไทยเข้มแข็ง และครั้งที่ 3 อายุ 3 ปี วงเงิน 4,000 ล้านบาท คาดว่าจะออกเดือน พ.ค.-ส.ค. 2559 เพื่อรองรับช่วงงานมันนี่เอ็กซ์โป" นายสุวิชญ กล่าว
อย่างไรก็ตาม สบน.ได้หารือกับ ธปท. พิจารณาทบทวนกรอบวงเงินในการประมูลทุกรูปแบบ ให้สอดรับความต้องการลงทุน ของนักลงทุนมากขึ้น โดยปรับกรอบวงเงินเข้าประมูลของนักลงทุน ต่อรายเช่นนักลงทุนสามารถเสนอซื้อได้ตั้งแต่ 4 ล้านบาท แต่ไม่เกิน 20% ของวงเงินประมูล โดยคลังจะจัดสรรพันธบัตรให้ผู้เสนอซื้อในวงเงินประมูลส่วนที่ไม่เกิน 100 ล้านบาทแรกก่อน และจะจัดสรรเงินส่วนที่เหลือเพิ่มเติมตามสัดส่วนจำนวนที่เสนอซื้อ สำหรับส่วนที่เกิน 100 ล้านบาทแรก โดยจะมีผลบังคับใช้ตั้งแต่เดือน ม.ค. ปีหน้าเป็นต้นไป